Den nye store undersøgelse, som kortlægger danskernes sexliv, vil gøre nordjyder med sexproblemer lettede. Sådan lyder det fra Sexologisk Klinik i Aalborg.

For nogle er sex noget, der sker på ugentlig basis, mens det for andre er noget, der sker hvert 20. år. For første gang nogensinde skal danskernes seksuelle liv kortlægges i en stor befolkningsundersøgelse lavet af Statens Serum Institut og Aalborg Universitet. En undersøgelse, som især sexologisk klinik i Aalborg ser frem til. - Jeg kan bruge den her undersøgelse til at vise patienterne, at de ikke er den eneste, som har det problem, som de nu har. Jeg kan pege ned og sige: Se her. Der er så og så mange andre, som også har haft det, siger Astrid Højgaard, der er ledende overlæge på Sexologisk Klinik i Aalborg. Sexologisk klinik i Aalborg hjælper borgere, der har problemer i sexlivet. De ser stort set alle former for problemer. Nogle skyldes en ydre påvirkning, som for eksempel sygdom, mens andre problemer kommer uden en fysiologisk forklaring. Fælles for alle er et stort ønske om en normalisering, og det vil den nye undersøge kunne hjælpe til. - Det giver en lettelse for rigtig mange mennesker at opdage, okay, jeg er faktisk ikke speciel unik. Jeg er ikke den eneste i verden, som fejler eller har problemer med det her, siger Astrid Højgaard. I den kommende tid vil op mod 200.000 danskere modtage et spørgeskema i deres e-Boks, og få mulighed for at blive en del af undersøgelsen.